Hoekom dan nou nie werkskaarte nie? – Kleuter Kliek
Die vraag bly dan ontstaan waarom werkskaarte dan nie geskik is vir die voorskoolse kind nie. Dis 'n knaende kouende vraag soos 'n muis wat sy pad deur die boks se rand knaag. Daar is sommer iets in jou wat waarsku teen al die hope papierwerk vir ons kleuters. Jy sien dit in die kinders wat voor jou sit, die handjies wat onhandig die vetkryt windskeef vashou, die boudjies wat maar net nie op die stoel wil bly nie, die aandag wat telkens draal na interessanter dinge… nou hoe dan nou?
Wat is dan nou fout met die werkskaarte? Die antwoord is eintlik so eenvoudig en voor die handliggend. Werkskaarte, en enige ander papierwerk, is fyn motoriese aksies, en alle fyn motoriese aksies MOET voorafgegaan word deur groot motoriese bewegings.
Laat die lyfie eers beweeg (die kinestetiese stadium), verskaf nou tasbare objekte om die aktiwiteit mee te beleef (die konkrete stadium) en eers dan word die semi-konkrete (die werkskaart) gegee.
Juffrou, mamma, moenie in die slaggat trap nie! Hierdie fondasie wat gebou word deur beweging is wat die werklike voorsprong gaan gee aan jou kind. Daar is nog baie tyd vir werkskaarte.